Author: Институт перевода Библии
Date: 2022-09-30T19:42:33.903047+00:00

КъэбарышӀур: ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

КъэбарышӀур: ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

1. ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

1. 1

2. 2

3. 3

4. 4

5. 5

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ ФЕССАЛОНИКЭ КЪАЛЭМ ДЭСХЭМ АПОСТОЛ ПАУЛ АПЭРЭ ТХЫЛЪЭУ АФИТХЫГЪЭР

ШӀуфэс

1^1Сэ сы Паул. Силуанрэ[*] Тимофейрэ[*] сигъусэхэу, шъо, Тхьэу Ты лъапӀэмрэ Зиусхьан Исус Христосрэ зыгу илъхэу, Фессалоникэ къалэм[*] щыӀэ чылыс зэӀукӀэм щыщхэм, мы тхылъыр къышъуфэсэтхы. Тхьэу Ты лъапӀэмрэ Зиусхьан Исус Христосрэ анэшӀу къышъущарэфи, гупсэф къышъуарэт+.

ШӀошъхъуныгъэ зиӀэхэу Фессалоникэ дэсхэм апае Паул Тхьэм щытхъу зэрэфишӀырэр

2Шъо пстэуми апае Тхьэм щытхъу фэтэшӀ зэпыт, Тхьэм тызелъэӀукӀи, шъуигугъу тэшӀы+. 3ШъуишӀошъхъуныгъэ шӀушӀагъэхэр зэрэшъуигъэшӀагъэм ти Тхьэу Ты лъапӀэм ыпашъхьэ игугъу щытэшӀ зэпыт. ШъуишӀулъэгъу инэу шъузэригъэлэжьагъэм, ти Зиусхьан Исус Христос шъущыгугъэу шъузэрэпаплъэрэм пае, теубытагъэ шъуиӀэ зэрэхъугъэми ягугъу Тхьэм ыпашъхьэ щытэшӀ зэпыт.

4Шъо, тшыхэу Тхьэм шӀу ылъэгъухэрэр, Тхьэм ибын шъухъунэу шъукъызэрэхихыгъэр тэшӀэ,+
5сыда пӀомэ, къэбарышӀур къызэрышъодгъэӀугъэр гущыӀэхэм язакъоп, кӀуачӀэкӀи Тхьэм ы Псэ ЛъапӀэ илъэкӀыкӀи къэбарышӀур къышъодгъэӀугъ нахь. Икъугъэуи къэбарышӀур шъушӀошъ дгъэхъугъэ. Тызышъухэтым, тишӀуагъэ шъодгъэкӀэу тызэрэзекӀощтыгъэр шъошӀэ+. 6Тэ тилъэужхэми Зиусхьаным илъэужхэми шъо шъуарыкӀощтыгъ. Сыда пӀомэ, гузэжъогъушхо шъухэтыгъэ пэтми, Тхьэм ы Псэ ЛъапӀэ гушӀуагъоу шъугухэм къарилъхьагъэмкӀэ Тхьэм игущыӀэхэр шъудагъэх+. 7Аущтэу Македоние хэкумрэ Ахаие хэкумрэ арысхэу шӀошъхъуныгъэ зиӀэ цӀыф пстэуми шапхъэ шъуафэхъугъ. 8Сыда пӀомэ, Зиусхьаным ехьылӀэгъэ къэбарышӀур шъуадэжь къикӀэу зынэсыгъэхэр Македоние хэкумрэ Ахаие хэкумрэ язакъоп, ау ТхьэмкӀэ шӀошъхъуныгъэ шъуиӀэ зэрэхъугъэм икъэбар тыдэкӀи цӀыфхэм щашӀэ хъугъэ. Арышъ, а Ӏофым ехьылӀагъэу цӀыфхэм ащ нахьыбэ ятӀон ищыкӀагъэп, 9сыда пӀомэ, дахэу тызэрежъугъэблэгъагъэри, щыӀэныгъэ зиӀэ Тхьэ шъыпкъэм шъуфэлэжьэным пае, тхьэ нэпцӀхэм шъуакӀыб зэрафэжъугъэзагъэри ахэмэ къаӀотэжьы+. 10Тхьэм ы Къоу лӀагъэхэм къахигъэтэджыкӀыжьыгъэр уашъом къызэрехыжьыщтым шъупэплъэ – Исусэу Тхьэм игубжэу къэкӀощтым тыкъыӀэкӀэзыхыжьыщтыр ары+.

ЯТӀОНЭРЭШЪХЬ

Фессалоникэ Паул Ӏофэу щишӀагъэр

2^1Шъуадэжь тыкъызэрэкӀуагъэр пкӀэнчъэ зэрэмыхъугъэр шъошӀэ. 2ЗэрэшъушӀэрэм фэдэу, Филиппи къалэм[*] тызыщэӀэм, цӀыфхэм къиныбэ щытагъэщэчыщтыгъэми, къыщытэхъоныщтыгъэхэми, шъуадэжь цӀыфыби къыщытпэуцущтыгъэми, Тхьэм тигъэгушхуи, ежь дэжь къикӀырэ къэбарышӀур шъодгъэӀугъ+. 3Сыда пӀомэ, къэбарышӀур шъо шъушӀошъ хъунэу тыкъызкӀышъолъэӀурэр Тхьэм ар дгъэӀунэу тпшъэ къырилъхьагъэшъ ары. Тыгъощагъэп, тыгухэри мыкъабзэхэп, шъудгъэпцӀэнэуи тыпылъэп+. 4Ау Тхьэм а Ӏофыр дгъэцэкӀэнэу къытфигъэшъуаши, къэбарышӀур цӀыфмэ ядгъэӀунэу тпшъэ къызэрэрилъхьагъэм пае, къэбарышӀур къэтэӀотэжьы. ЦӀыфмэ агу къызэдгъэӀуным тыпылъэп, ау Тхьэу тыгухэм яшъыпкъагъэ зыгъэунэфырэм ыгу къызэдгъэӀуныр ары тызпылъыр+. 5ГъэшӀобзэ нэпцӀыкӀэ шъо тыкъызэрэшъупэмыгъокӀыгъэр шъошӀэ, шъуишӀуагъэ къызэдгъэкӀынэу гъэбылъыгъэ гухэлъи тиӀагъэп. АщкӀэ Тхьэр тишыхьат+. 6Шъорми, нэмыкӀ цӀыфхэми щытхъу къызфядгъэшӀынэу тыпылъыгъэп+.

7Христос тыриапостолэу, тетыгъоу тиӀэр дгъэфедэу тыкъышъупэгъокӀын тлъэкӀыщтыгъэми, ныр исабыйхэм шӀукӀэ зэрадэзекӀорэм фэдэу, тэри шӀукӀэ тыкъыжъудэзекӀощтыгъ. 8Ащ фэдизэу шӀу шъутлъэгъугъэти, Тхьэм дэжь къикӀырэ къэбарышӀур шъодгъэӀун закъор арэп тызфэягъэр, тпсэ шъуфэттынэуи тыфэягъ. Ащ фэдизэу шӀу шъутлъэгъугъ+.

9Тшыхэр, зызэрэдгъэулэущтыгъэри, къин тлъэгъоу тызэрэлажьэщтыгъэри, шъугу къэжъугъэкӀыжь. Шъуащыщ горэми хьылъэ тыфэмыхъуным пае, Тхьэм дэжь къикӀырэ къэбарышӀур къышъодгъэӀу зэхъум, чэщи мафи тылажьэщтыгъ+. 10Хэти тызэригъэмысэн щымыӀэу, гукъэбзагъэкӀи, шъыпкъагъэкӀи, тызэрэшъухэтымкӀэ шъо, шӀошъхъуныгъэ зиӀэхэр, шъутишыхьат, Тхьэри тишыхьат. 11Тыр илъфыгъэхэм шъабэу зэрадэзекӀорэм фэдэу, шъо шъуащыщэу хэти тызэрэдэзекӀощтыгъэр шъошӀэ+. 12Итетыгъошхо ыӀэчӀэгъ шъучӀэхьанэуи ищытхъушхокӀэ Ӏахь шъуиӀэнэуи къышъоджэгъэ Тхьэм шъуфэшъуашэу шъузекӀонэу къыжъугурыдгъэӀуагъ, шъудгъэгушхуагъ ыкӀи тышъолъэӀугъ+.

13Тхьэм щытхъу фэтэшӀ зэпыт. Сыда пӀомэ, Тхьэм игущыӀэхэр зышъотэгъэӀухэм, цӀыфхэм ягущыӀэхэм афэмыдэхэу, ау Тхьэм игущыӀэхэм афэдэхэу шъудагъэх, шъыпкъэмкӀэ, ахэр Тхьэм игущыӀэх. А гущыӀэхэр шъо, шӀошъхъуныгъэ зиӀэхэм, шъугухэм арылъхэу, Ӏоф щашӀэ+. 14Христос Исус зыгу илъэу, Иудей хэкум щыӀэ чылыс зэӀукӀэхэм ащыщ цӀыфхэм ялъэужхэм шъуатехьагъ. Сыда пӀомэ, джуртхэм ахэмэ къин зэрарагъэщэчыщтыгъэм фэдэу, шъулъэпкъ щыщхэм шъо къин шъуагъэщэчыщтыгъ+. 15Джуртхэм Зиусхьан Исусрэ пегъымбархэмрэ аукӀыгъэх, тэри къин тагъэщэчыгъ. Ахэр Тхьэм ыгу зэмыӀурэ цӀыфых, цӀыф пстэуми япыих+. 16Хымэ лъэпкъхэр мыкӀодхэу, Тхьэм къыгъэнэжьынхэм пае, къэбарышӀур зятэгъэӀум, къытпэуцунхэу пылъыгъэх. Аущтэу япсэкӀодхэм япчъагъэ рагъэкъу зэпытыщтыгъ. Ау Тхьэм игубж аужыпкъэм къатефагъ+.

ШӀошъхъуныгъэ зиӀэхэу Фессалоникэ дэсхэр джыри зэ Паул ылъэгъужьынхэу зэрэфэягъэр

17Тыгурэ тпсэрэкӀэ шъуадэжь тыщыӀэу, тпкъыкӀэ охътэ заулэ тышъупэӀапчъэу къызытэхьым, тшыхэр, тыкъышъуфалӀэу шъузэдгъэлъэгъуным инэу тыпылъыгъ+. 18Шъуадэжь тыкъэкӀонэу тыфэягъ. Сэ, Паул, мызэу-мытӀоу сыкъэкӀоным сыпылъыгъ, ау шэйтаным къыддигъэхъугъэп+. 19ТызгъэгушӀорэри, тиӀахьышӀу тыпаплъэзэ, тиӀэ зэрэхъущтым тыщызгъэгугъырэри шъорыба? ТекӀоныгъэр къызэрэтхьыгъэр къэзгъэлъагъорэ танджэу, Зиусхьан Исус къызыкӀожьыщт мафэм дэжь ежь ыпашъхьэ щытиӀэу тызэрыпэгэщтыр шъорыба+? 20Шъыпкъэ, тищытхъуи, тигушӀуагъуи къызхэкӀырэр шъоры.

ЯЩЭНЭРЭШЪХЬ

3^1Ащ нахьыбэ тфэмыщэчыжьэу, тизакъоу Афинэ къалэм[*] тыкъыдэнэнэу тетыубытагъ+. 2-3Тимофей тэ тшы, Тхьэм фэлажьэу, Христос ехьылӀэгъэ къэбарышӀур цӀыфхэм ягъэӀун ӀофымкӀи къыддэлажьэ, ар шъуадэжь къэдгъэкӀуагъ. Ар къызфэдгъэкӀуагъэр мы гузэжъогъухэм шъуащыщэу хэти гъогу занкӀэм тырамыгъэкӀыным пае, шъугухэм кӀуачӀэ аригъэгъотынэуи, шъуишӀошъхъуныгъэ шъутетынэу шъуигъэгушхонэуи ары. Ащ фэдэ гузэжъогъухэм тахэфэн фаеу зэрэхъурэр шъо шъошӀэ++. 4Шъуадэжь тызыщэӀэм, гузэжъогъу тызэрэхэфэщтыр шъотӀогъагъэ. Аущтэуи хъугъэ, шъори ар шъошӀэ. 5Арышъ, ащ нахьыбэ сфэмыщэчыжьэу, шъуишӀошъхъуныгъэ зытетыр зэзгъэшӀэнэу Тимофей шъуадэжь къэзгъэкӀуагъ, шэйтанэу цӀыфхэм псэкӀод язгъэшӀэнэу ыуж итым зыгорэкӀэ шъудихьыхыгъэу, тиӀоф хьаулыеу хъугъакъомэ сэщынэти+.

6Джы Тимофей шъуадэжь къикӀыжьи, тадэжь къызэкӀожьым[*], шъуишӀошъхъуныгъэрэ шъуишӀулъэгъурэ якъэбар дахэхэр къытфихьыгъэх. ШӀукӀэ шъугу тыкъызэрэкӀыжь зэпытри, шъо шъутлъэгъуным тызэрэкӀэхъопсырэм фэдэу, шъори тэ тышъулъэгъунэу шъузэрэкӀэхъопсырэри ащ къытиӀотэжьыгъ+. 7Тшыхэр, къин пстэуми, гузэжъогъу пстэуми тахэт пэтми, шъуишӀошъхъуныгъэ икъэбаркӀэ тыжъугъэгушхуагъ. 8Джы Зиусхьаным игъогу пытэу шъузэрэтетым пае, шъыпкъэмкӀэ тэпсэу. 9Шъощ пае гушӀуагъоу Тхьэм ыпашъхьэ щытиӀэ пстэуми ипэгъокӀ фэдэу, шъощ пае сыдэущтэу икъунэу Тхьэм щытхъу фэтшӀына? 10Шъутлъэгъужьынэуи, шъуишӀошъхъуныгъэ ищыкӀагъэхэр идгъэкъужьынхэуи чэщи мафи тыгу етыгъэу Тхьэм телъэӀу+.

11Ежь ти Тхьэу тя Тэ лъапӀэрэ ти Зиусхьанэу Исус Христосрэ шъуадэжь тыкъэкӀонэу гъогу къытфызэӀуарэх+. 12Тэ шӀу шъузэрэтлъэгъурэм фэдэу, Зиусхьаным нахь лъэшэу шӀу шъузэригъэлъэгъужь зэпытынэуи цӀыф пстэури шӀу шъуигъэлъэгъужь зэпытынхэуи орэхъу+. 13Ти Зиусхьан Исус Христос ицӀыф лъэпӀэ пстэури игъусэу мы дунаим къызыкӀожьыкӀэ, зыми шъузэригъэмысэн щымыӀэу, гукъэбзагъэкӀэ Тхьэу Тятэ лъапӀэ ыпашъхьэ шъуиуцоным пае, шъугухэр ерэгъэпытэх+.

ЯПЛӀЭНЭРЭШЪХЬ

ЗекӀуакӀэу Тхьэм ыгу зэӀурэр

4^1Аужыпкъэм, тшыхэр, мыр шъосэӀо. Тхьэм ыгу къышъоӀуным пае, шъузэрэзекӀон фаер шъодгъэшӀагъ. Аущтэуи шъозекӀо. Аущтэу шъузекӀо зэпытынэу Исус ыцӀэкӀэ тышъолъэӀу ыкӀи къышъуфэтэгъэпытэ+. 2Зиусхьан Исус ыцӀэкӀэ унашъохэу къышъуфэтшӀыгъэхэр шъошӀэх.

3Тхьэр зыфаер гукъэбзагъэкӀэ шъупсэунри, зинэ шӀэным зыщышъудзыенри ары+. 4-5Ащ нэмыкӀэуи Тхьэм шӀоигъор ежь зымышӀэрэ хымэ лъэпкъхэм ащыщ цӀыфхэу зыгукӀэ зыкӀэхъопсырэ зинэ мыхъун Ӏофхэм зязытхэрэм шъуафэмыдэу, гукъэбзагъэкӀэ щытхъу хэлъэу, шъуащыщэу хэти ежь ыпкъ тетыгъо зэрэфыриӀэщтыр ары+. 6ЕтӀанэ а ӀофымкӀэ зыми ыш мыхъун римышӀэнэу е къымыгъэпцӀэнэу Тхьэм шӀоигъу. КъызэрэшъотӀуагъэм ыкӀи къызэрэжъугурыдгъэӀуагъэм фэдэу, ащ фэдэ бзэджагъэ зышӀэрэ цӀыф пстэуми яфэшъуашэр Зиусхьаным аригъэпщыныжьыщт. 7Сыда пӀомэ, тыгухэр мыкъабзэу тыпсэунэу арэп Тхьэр къызфытэджагъэр, тыгухэр къабзэу тыпсэунэу ары нахь+. 8Арышъ, мы унашъор зымыдэрэм, цӀыфыр арэп ымыдэрэр, Тхьэу зы Псэ ЛъапӀэ тыгухэм къарызылъхьэрэр ары нахь.

9Зэкъошхэм афэдэу, шӀу шъузэрэлъэгъун зэрэфаер къышъуфэстхынэу ищыкӀагъэп. ШӀу шъузэрэлъэгъунэу Тхьэм шъуигъэшӀагъэ+. 10Македоние хэкум зэкӀэ ис шы пстэури шӀу шъолъэгъу. Ахэр нахь лъэшэу шӀу шъулъэгъу зэпытынэу сышъолъэӀу.

11Ӏасэу шъупсэоу, нэмыкӀ цӀыфхэм яӀоф шъуиӀоф хэшъумылъхьэу, шъуӀэхэмкӀэ шъулажьэу шъузэрэпсэущтым ыуж шъуит, унашъо къызэрэшъуфэтшӀыгъэм фэдэу+. 12Аущтэу къышъущымыщ цӀыфхэм апашъхьэ хабзэм тетэу шъущыпсэущт, щыкӀагъи зи шъуиӀэщтэп+.

Зиусхьан Исус мы дунаим къызэрэкӀожьыщтыр

13Тшыхэр, лӀагъэхэм яӀоф зытетыр шъумышӀэу шъукъэдгъэнэнэу тыфаеп, нэмыкӀ цӀыфхэу гугъапӀэ зимыӀэхэм агу къызэреорэм фэдэу, шъугу къемыоным пае+. 14Исус лӀи, лӀагъэхэм къызэрахэтэджыкӀыжьыгъэмкӀэ шӀошъхъуныгъэ тиӀ. Арышъ, ИсускӀэ шӀошъхъуныгъэ зиӀэхэу лӀагъэхэр Исус игъусэхэу Тхьэм ежь дэжь зэрищэщтхэр тшӀошъ мэхъу+. 15Зиусхьаным игущыӀэхэм атетэу мыр къышъотэӀо: Зиусхьаныр дунаим къызыкӀожькӀэ, тэ, псэоу къэнагъэхэр, лӀагъэхэм апэ тишъыщтэп+. 16Тхьэм иунашъо хъоу, апэрэ мэлэӀичым ымакъэрэ Тхьэм ыбжъэмыешхо ымакъэрэ къызыӀухэкӀэ, ежь Зиусхьаныр уашъом къехыщт. КъызехыкӀэ, ХристоскӀэ шӀошъхъуныгъэ зиӀэхэу лӀагъэхэр апэу къэтэджыжьыщтых+. 17ЕтӀанэ тэ, псэоу къэнагъэхэр, ахэмэ тырягъусэу ошъуапщэхэм тахэтэу, Тхьэм тыдихьыещт, жьыбгъэм хэтэу жьым Зиусхьаным тыщыпэгъокӀыным пае. ЕтӀанэ Зиусхьаным тыригъусэ зэпытыщт+. 18Мы гущыӀэхэмкӀэ шъузэрэгъэгушху.

ЯТФЭНЭРЭШЪХЬ

5^1Тшыхэр, а Ӏофхэр къызыхъущт лъэхъанхэми сыхьатхэми яхьылӀагъэу къышъуфэттхыныр ищыкӀагъэп+. 2ТыгъуакӀор чэщым цӀыфхэм амышӀахэу къызэрякӀурэм фэдэу, Зиусхьаныр дунаим къызыкӀожьыщт мафэр къызэрэкӀощтыр шъошӀэ+. 3«Джы гупсэфыгъо тиӀ, щынагъо зи щыӀэп», цӀыфхэм заӀокӀэ, етӀанэ амышӀахэу къинышхо къафэкӀощт, хъушъэн ихьэгъэ бзылъфыгъэм къинышхо къызэрэфакӀорэм фэдэу. Ащ хэкӀыжьыпӀэ иӀэщтэп+.

4Ау шъо, тшыхэр, шӀункӀым шъухэтэп. Арышъ, а мафэр тыгъуакӀом фэдэу шъумышӀахэу къышъуфэкӀощтэп+. 5Шъо, зэкӀэри, нэфынэм шъурибын, мафэми шъурибын. Тэ чэщыми шӀункӀыми ябынхэм тащыщэп+. 6Арышъ, адрэ цӀыфхэр зэрэчъыехэрэм фэдэу, тычъые хъущтэп, ау тымычъыеу тысакъын фае, щэӀэныгъи тиӀэн фае+. 7Сыда пӀомэ, чэщыр ары цӀыфхэу чъыехэрэр зычъыехэрэр, чэщри ары ешъохэрэр зешъохэрэр. 8Ау тэ мафэм тырибынышъ, щэӀэныгъэ зитэжъугъэгъаӀ. ШӀошъхъуныгъэмрэ шӀулъэгъумрэ ашъоджанэм фэдэу зыщытэжъугъалъ, тымыкӀодэу Тхьэм тыкъызэригъэнэжьыщтыми тыщыгугъэу, тызэрэпаплъэрэр танджым фэдэу къэтэжъугъэӀэт+. 9Сыда пӀомэ, Тхьэм игубж къыттыригъэфэнэу арэп ибын тыхъунэу тызфигъэнэфагъэр, ти Зиусхьан Исус Христос къыпкъырыкӀэу тымыкӀодэу тыкъыгъэнэжьыныр ары нахь+. 10Тэщ пае Исус лӀагъэ, тыпсэуми, тылӀагъэми, ежь тыригъусэу тыпсэуным пае+. 11Арышъ, шъузэрэгъэгушху, зым адрэми нахь лъэкӀ гурэ псэрэкӀэ рерэгъэгъот.

Аужырэ Ӏофхэр

12Тшыхэр, къышъуфэлажьэхэу, Зиусхьаным иӀофхэмкӀэ тетыгъо къышъуфызиӀэ цӀыфхэу къыжъугурызгъаӀохэрэм лъытэныгъэ афэшъушӀынэу тышъолъэӀу+. 13Ахэмэ Ӏофэу ашӀэрэм пае лъытэныгъэшхо афэшъушӀ, шӀу шъулъэгъух. ШъузэгурыӀу+. 14Тшыхэр, тышъолъэӀу, лэжьэнхэу зымыдэхэрэм шъуяушъый, зыгу кӀодыгъэхэр жъугъэгушхох, ӀэпыӀэгъу зищыкӀагъэхэми шъуадэӀэпыӀ, щэӀагъэкӀэ цӀыф пстэуми шъуапэгъокӀ+. 15Хэти зыгорэм ибзэджагъэ бзэджагъэкӀэ пэрэмыгъокӀыжь. Ау шъо шӀу зэрэзэфэшъушӀэщтым шъупылъ, цӀыф пстэуми шӀу зэрафэшъушӀэщтыми ыуж шъуит зэпыт+.

16Сыдигъуи шъугушӀу+. 17Зэпымыоу Тхьэм шъуелъэӀу+. 18Сыд къышъохъулӀэми, Тхьэм щытхъу фэшъушӀ, сыда пӀомэ, шъо, Исус Христос зыгу илъхэм, аущтэу шъузекӀоныр ары Тхьэр зыфаер+. 19Тхьэм ы Псэ ЛъапӀэ имашӀо шъумыгъэкӀуасэ+. 20Тхьэм ежь игущыӀэхэр цӀыфхэм агухэм къарилъхьэхэу, къызэраригъаӀохэрэр пхъэтэпэмыхь шъумышӀы. 21Ӏоф пстэуми яшъыпкъагъэ жъугъэунэфы, дэгъум шъутет+. 22Сыд фэдэ бзэджагъэми зыщышъудзый!

23Гупсэф къытэзытырэ Тхьэм шъугухэр икъукӀэ ерэгъэкъэбзэжь, иягъи къышъомыкӀэу шъугуи, шъупси, шъупкъи къерэухъум, Зиусхьан Исус Христос дунаим къызыкӀожьыкӀэ, зыми шъузэригъэмысэн зи щымыӀэным пае+. 24Тхьэу къышъуаджэрэр шъыпкъэ, ащи а Ӏофыр ыгъэцэкӀэщт+.

25Тшыхэр, Тхьэм шъукъытфелъэӀу+. 26Тшы пстэуми гукъэбзагъэкӀэ ӀаплӀ яшъущэкӀэу шӀуфэс сфяшъухыжь+. 27Мы тхылъым шъушы пстэуми шъукъафеджэнэу Зиусхьаным ыцӀэкӀэ унашъо къышъуфэсэшӀы+.

28Ти Зиусхьан Исус Христос ынэшӀу къышъущерэф. Амин.

* 1:1 Силуан – Паул дэлажьэу, игъогогъухэм ащыщыгъ. СилэкӀэ заджэщтыгъэхэр ары.

* 1:1 Тимофей – еплъ Кол. 1:1. Еплъ Апостол. 16:1-3. Паул дэлажьэу, игъогогъухэм ащыщыгъ.

* 1:1 Фессалоникэ къалэр – Македоние хэкоу Рим къэралыгъошхом щыщым икъэлэшхуагъ. Апэрэу Паул а къалэм зэрэкӀуагъэм икъэбар Апостол. 17:1-9 ит.

* 2:2 Филиппи къалэр – еплъ Фил. 1:1. Рим къэралыгъошхом щыщэу Македоние хэкум итыгъ. А хэкур джырэ Грецием итемыр Ӏахьыгъ.

* 3:1 Афинэ къалэр – Ахаие хэкум икъэлэшхуагъ. Еплъ Апостол. 17:15-18:1.

* 3:6 Тимофей тадэжь къызэкӀожьым – еплъ Апостол. 18:5.

+ 1:1 Апостол. 15:22, 1 Пет. 5:12, 2 Фесс. 1:1, Апостол. 17:1, Фил. 4:16

+ 1:2 Ефес 5:20, 2 Фесс. 1:3, 2 Фесс. 2:13
+ 1:4 2 Пет. 1:10
+ 1:5 Апостол. 20:18

+ 1:6 1 Кор. 4:16, 1 Кор. 11:1, 2 Фесс. 3:7, Апостол. 17:5-10, Апостол. 13:52

+ 1:9 Апостол. 14:15

+ 1:10 1 Кор. 1:7, 2 Фесс. 1:10, Маттэ 3:7, Рим. 5:9, 1 Фесс. 2:16, 1 Фесс. 5:9

+ 2:2 Апостол. 16:22-24
+ 2:3 2 Кор. 4:2
+ 2:4 Гал. 2:7, Гал. 1:10, Ефес 5:10
+ 2:5 Рим. 1:9, Рим. 9:1, Фил. 1:8
+ 2:6 1 Кор. 9:4-5, 2 Фесс. 3:9, Филимон 1:8
+ 2:8 2 Кор. 12:15

+ 2:9 Апостол. 18:3, 2 Кор. 11:27, 2 Фесс. 3:8

+ 2:11 1 Кор. 4:14-15
+ 2:12 2 Фесс. 2:14
+ 2:13 Гал. 4:14

+ 2:14 1 Фесс. 1:6, Апостол. 17:5, 2 Фесс. 1:4-5

+ 2:15 Маттэ 23:34, Иуан 15:20, Апостол. 13:50, Апостол. 17:5

+ 2:16 Апостол. 13:45, Апостол. 14:2, Маттэ 27:25, Лука 21:23, 1 Фесс. 1:10

+ 2:17 1 Кор. 5:3, Кол. 2:5
+ 2:18 Рим. 1:13, Рим. 15:22
+ 2:19 1 Кор. 15:31, 2 Фесс. 1:4
+ 3:1 Апостол. 17:15-16
+ 3:2 Апостол. 16:1, Фил. 2:19

+ 3:3 Апостол. 9:16, Апостол. 14:22, 1 Пет. 5:9

+ 3:5 Маттэ 4:3, 1 Кор. 7:5, Гал. 4:11
+ 3:6 Апостол. 18:5
+ 3:10 2 Тим. 1:3
+ 3:11 2 Фесс. 3:5
+ 3:12 Фил. 1:9-10, 2 Фесс. 1:3
+ 3:13 Иудэ 1:14, 2 Фесс. 2:17
+ 4:1 Кол. 1:10, Кол. 2:6
+ 4:3 1 Кор. 6:18, Гал. 5:19, Ефес 5:3
+ 4:5 1 Пет. 4:3-4, Рим. 1:26, Ефес 4:17-19

+ 4:7 1 Пет. 1:15, Иудэ 1:24, Ефес 1:4, Кол. 1:22

+ 4:9 Евр. 13:1, Иуан 6:45

+ 4:11 Ушъый гъэсэпэтхыдэхэр 17:14, Апостол. 18:3, Ефес 4:28, 2 Фесс. 3:8, 2 Фесс. 3:10

+ 4:12 Рим. 13:13
+ 4:13 Ефес 2:12
+ 4:14 1 Кор. 15:20, 2 Кор. 4:14
+ 4:15 1 Кор. 15:51-52

+ 4:16 Дан 10:13, Дан 12:1, Иудэ 1:9, Ӏоф. 12:7, Маттэ 24:31, 1 Кор. 15:52, Маттэ 16:27, 1 Кор. 15:23

+ 4:17 Апостол. 1:9, Ӏоф. 11:12, Иуан 14:3
+ 5:1 Апостол. 1:7
+ 5:2 Маттэ 24:43, 2 Пет. 3:10
+ 5:3 Лука 21:34, Фил. 3:19
+ 5:4 1 Иуан 2:8
+ 5:5 Лука 16:8, Иуан 12:36, Рим. 13:12
+ 5:6 Марк 13:33-36, 1 Пет. 1:13, Ефес 6:18
+ 5:8 Ефес 6:14, Ефес 6:17
+ 5:9 1 Фесс. 1:10
+ 5:10 Рим. 14:9

+ 5:12 1 Кор. 16:16, 1 Кор. 16:18, Фил. 2:29, 1 Тим. 5:17

+ 5:13 Марк 9:50, Рим. 12:18, 2 Кор. 13:11
+ 5:14 2 Фесс. 3:6-10, Гал. 6:1
+ 5:15 1 Пет. 3:9, Рим. 12:17
+ 5:16 Фил. 4:4

+ 5:17 Лука 18:1, Лука 21:36, Рим. 12:12, Ефес 6:18, Кол. 4:2

+ 5:18 Рим. 12:2, Ефес 5:17, Ефес 5:20
+ 5:19 Ефес 4:30
+ 5:21 1 Иуан 4:1, 1 Кор. 14:29
+ 5:23 Рим. 15:33, Фил. 4:9, 2 Фесс. 3:16
+ 5:24 1 Кор. 1:9, 2 Фесс. 3:3, Евр. 10:23
+ 5:25 Ефес 6:19, 2 Фесс. 3:1, Евр. 13:18
+ 5:26 1 Пет. 5:14, Рим. 16:16
+ 5:27 Кол. 4:16

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

- ШӀошъхъуныгъэ зиӀэхэу Фессалоникэ къалэм дэсхэм апостол Паул апэрэ тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ